Hans Nielsen overtager i disse dage sit drømmehus i Hune. Alle papirer er på plads - men han har ikke målt efter, om han nu også får det antal kvadratmeter, der står i BBR-meddelelsen - Jeg må indrømme, at jeg slet ikke har tænkt på det, siger Hans Nielsen. Landmålerne genkender tilliden til BBR-registret. Fornylig var firmaet, Landinspektør Nord, kaldt ud til en tvist, der viste, at BBR-tallet var 30-40 kvadratmetre forkert -BBR stemmer ikke helt overens med antallet af kvadratmeter. Folk stoler blindt på tallene. Og så betyder det måske også noget, at det koster penge at få os ud og måle op, siger Per Esbensen, landmålingstekniker i firmaet Landinspektør Nord. Men det behøver ikke at koste en krone, for huskøberen kan selv tjekke arealet, før man accepterer BBR-tallene. -Har man en tommestok eller et målebånd, så er det rimeligt nemt selv at måle op. Sådan er det faktisk i 80-90 procent af tilfældene, siger Per Esbensen. Landmålingsteknikeren var med til at måle Hans Nielsens nye hus i Hune efter. Tallene stemte. -Og det er jeg rigtig glad for, siger Hans Nielsen.

Referat:
TV2Nord har de seneste dage fortalt, hvordan BBR-registrene er fyldt med fejl, der kan påvirke salgspris, ejendomsskat og forsikringer. Alligevel er det de færreste, der skænker BBR-tal en tanke, når de er ved at købe hus.